b"\n_START_ARTICLE_\nJapanin korealaiset\n_START_SECTION_\nHistoria\n_START_PARAGRAPH_\nSuurin osa nykyisist\xc3\xa4 Japanin korealaisista polveutuu niist\xc3\xa4 korealaisista, jotka muuttivat Japaniin maan hallitessa Koreaa vuosina 1910\xe2\x80\x931945. Ensimm\xc3\xa4iset muuttajista olivat l\xc3\xa4hinn\xc3\xa4 opiskelijoita ja kausity\xc3\xb6l\xc3\xa4isi\xc3\xa4. Heid\xc3\xa4n m\xc3\xa4\xc3\xa4r\xc3\xa4ns\xc3\xa4 nousi nopeasti, vuonna 1911 Japanissa asui 2\xc2\xa0527 korealaista, kun taas vuonna 1931 heit\xc3\xa4 oli jo 311\xc2\xa0247. Vuodesta 1939 l\xc3\xa4htien Japani alkoi tuoda Koreasta pakkoty\xc3\xb6l\xc3\xa4isi\xc3\xa4 Japanin kaivoksille ja tehtaille. Vuodesta 1941 l\xc3\xa4htien korealaisista miehist\xc3\xa4 tuli my\xc3\xb6s asevelvollisia. T\xc3\xa4m\xc3\xa4n my\xc3\xb6t\xc3\xa4 korealaisten m\xc3\xa4\xc3\xa4r\xc3\xa4 kasvoi entisest\xc3\xa4\xc3\xa4n ja vuonna 1944 heit\xc3\xa4 oli jo 1\xc2\xa0936\xc2\xa0843, ja toisen maailmansodan lopussa vuonna 1945 2,4 miljoonaa. Sodan loputtua suuri osa korealaisista palasi nyt japanilaisvallasta vapautuneeseen Koreaan. Vuonna 1948 korealaisia oli Japanissa en\xc3\xa4\xc3\xa4 588\xc2\xa0170._NEWLINE_Korean jakautuessa Etel\xc3\xa4-Koreaan ja Pohjois-Koreaan my\xc3\xb6s Japanin korealaiset jakautuivat n\xc3\xa4iden kahden hallinnon kannattajiin. Vaikka suurin osa Japanin korealaisista olikin per\xc3\xa4isin Etel\xc3\xa4-Korean hallitsemilta alueilta, vasemmistolaisuudella ja kommunismilla oli paljon kannatusta heid\xc3\xa4n joukossaan ja ylip\xc3\xa4\xc3\xa4t\xc3\xa4\xc3\xa4n sodan j\xc3\xa4lkeisess\xc3\xa4 Japanissa. Korealaisten liiga oli vuonna 1945 perustettu korealaisten j\xc3\xa4rjest\xc3\xb6, joka j\xc3\xa4rjesti muun muassa koulutusta koreaksi. Poliittisesti j\xc3\xa4rjest\xc3\xb6 tuki Pohjois-Koreaa. Vuonna 1948 j\xc3\xa4rjest\xc3\xb6n toteuttaman koulutuksen puolesta j\xc3\xa4rjestettiin mielenosoituksia Kobessa ja Osakassa, jotka kuitenkin Yhdysvaltojen miehitysjoukot hajottivat. Vuonna 1949 j\xc3\xa4rjest\xc3\xb6n johtajat pid\xc3\xa4tettiin ja sen omaisuus takavarikoitiin._NEWLINE_Vuonna 1955 perustettiin puolestaan my\xc3\xb6s Pohjois-Koreaa kannattanut korealainen j\xc3\xa4rjest\xc3\xb6 Ch'ongry\xc5\x8fn. J\xc3\xa4rjest\xc3\xb6 j\xc3\xa4rjesti korealaista koulutusta, jonka tavoitteena oli kuitenkin osaltaan levitt\xc3\xa4\xc3\xa4 Pohjois-Korean ideologiaa. Pohjois-Korean johtaja Kim Il-sung k\xc3\xa4ynnisti vuonna 1959 ohjelman, jossa japaninkorealaisia houkuteltiin muuttamaan Pohjois-Koreaan. Yksi seuraavien vuosien aikana muuttaneista oli Pohjois-Korean tulevan johtajan Kim Jong-ilin tuleva puoliso ja h\xc3\xa4nen seuraajansa Kim Jong-unin \xc3\xa4iti Ko Young-hee._NEWLINE_Japani ja Etel\xc3\xa4-Korea solmivat normaalit diplomaattiset suhteet vuonna 1965 ja n\xc3\xa4in korealaisille tuli mahdolliseksi saada Etel\xc3\xa4-Korean kansalaisuus. T\xc3\xa4t\xc3\xa4 ennen korealaisilla ei ollut mit\xc3\xa4\xc3\xa4n kansalaisuutta, sill\xc3\xa4 Japani lakkautti kaikki korealaisten sen siirtomaa-aikana saamat kansalaisuudet. Suurella osalla korealaisista ei edelleenk\xc3\xa4\xc3\xa4n ole Japanin kansalaisuutta.\n_START_SECTION_\nKulttuuri\n_START_PARAGRAPH_\nSuurin osa Japanin korealaisista puhuu paremmin japania kuin koreaa. Korealaisissa kouluissa k\xc3\xa4yneet puhuvat jonkin verran my\xc3\xb6s koreaa. Ensimm\xc3\xa4isen sukupolven ollessa viel\xc3\xa4 elossa saattoi Japanin korealaisten kielest\xc3\xa4 erottaa murre-erojakin. Esimerkiksi Osakassa puhuttiin Jejun murretta. Korealaiset ovat tavallisesti muita japanilaisia k\xc3\xb6yhempi\xc3\xa4. Ongelmaksi ty\xc3\xb6markkinoilla muodostuu syrjint\xc3\xa4 ja kansalaittomuus. Japanin korealaiset harjoittavat korealaista \xc5\xa1amanismia, buddhalaisuutta ja v\xc3\xa4hemmiss\xc3\xa4 m\xc3\xa4\xc3\xa4rin kristinuskoa."